Будынкі папяровай фабрыкі (Добруш)

Будынкі папяровай фабрыкі — помнік архітэктуры эклектыкі. Пабудаваныя ў левабярэжнай частцы Добруша (сучасны пр-т Луначарскага, 8) у 1870 годзе. Фабрыка заснавана нашчадкамі князя І. Ф. Паскевіча як завод драўніннай масы, з 1871 года папяровая фабрыка. У 1913 годзе па аб’ёму вытворчасці і тэхнічнаму абсталяванню лічылася адным з лепшых прадпрыемстваў у Еўропе. Фабрычны комплекс — значная па плошчы замкнёная тэрыторыя з адна- і двухпавярховымі будынкамі. Цэнтральны, у якім размешчаныя адміністрацыйныя службы, мае нерэгулярную сістэму планіроўкі і асіметрычную аб’ёмна-прасторавую кампазіцыю. Сцены будынка ўмацаваныя плоскімі лапаткамі, па вуглах — невялікія зубчастыя вежы (матыў, тыповы для прамысловай архітэктуры другой паловы XIX ст.). Астатнія пабудовы кампазіцыйна падпарадкаваныя цэнтральнаму будынку. Аднапавярховыя карпусы, пастаўленыя па перыметры тэрыторыі фабрыкі, — своеасаблівая агароджа комплексу, дамінантай кампазіцыі якога з’яўляецца высокая вуглавая вежа з паўцыркульнымі вокнамі. Фасады пабудоў лаканічныя па дэкору, расчлянёныя плоскімі лапаткамі, пад карнізамі праходзяць паясы сухарыкаў. Дэкаратыўнае афармленне прахадной, размешчанай у адным з такіх будынкаў, больш насычанае (рэльефны арнамент, лучковыя аконныя праёмы з ліштвамі і замковым каменем). З 1976 года папяровая фабрыка «Герой працы». Гл. таксама Добрушская папяровая фабрыка Літаратура Архітэктура Беларусі. Энцыклапедычны даведнік. — Мінск, 1993. Спасылкі На Вікісховішчы пакуль няма медыяфайлаў па тэме, але Вы можаце загрузіць іх Будынкі папяровай фабрыкі (Добруш) на сайце Radzima.org Будынкі папяровай фабрыкі (Добруш) на сайце Глобус Беларусі (руск.) Будынкі папяровай фабрыкі (Добруш) на сайце «Архіварта»